Glyfosaattivalmisteiden (esim. Roundup) käyttöön on erityisesti USA:ssa liitetty syöpään sairastumisen riskin lisääntyminen, ja siellä kasvinsuojeluainetta valmistava yritys on tuomittu maksamaan korvauksia imusolmukesyöpään sairastuneille.
Käyttäjä altistuu aina valmisteelle, ja valmiste sisältää muitakin aineita kuin tehoainetta. Käytössä ollut Roundup-valmiste sisältää POEA-lyhenteellä (POEA = polyetoksyloitu talialkyyliamiini) tunnettua, valmisteen pintajännitystä vähentävää apuainetta. POEA-yhdisteen myrkyllisyys on glyfosaattia suurempi, ja syöpätapausten lisääntymisen on arveltu liittyvän juuri tähän aineeseen.
Glyfosaattivalmisteiden turvallisuuden parantamiseksi POEA-yhdisteiden käyttö valmisteissa on kielletty EU:ssa. Suomessa POEA:a sisältävien valmisteiden markkinoille saattaminen ja käyttö on kielletty 31.3.2018.
Euroopan elintarviketurvallisuusviranomaisen EFSAn järjestämässä vertaisarvioinnissa todettiin, että eläinkokeiden ja epidemiologisten tutkimusten tulosten perusteella glyfosaatti ei aiheuta syöpää. Saman totesi myös Euroopan kemikaaliviraston ECHAn riskinarviointikomitea.
IARC (Maailman terveysjärjestö WHO:n alainen kansainvälinen syöväntutkimuslaitos) on luokitellut glyfosaatin luokkaan 2 A (todennäköisesti aiheuttaa syöpää). IARC on perustanut luokituksensa pitkälti epidemiologisiin tutkimuksiin, joissa on tutkittu glyfosaattia sisältäville valmisteille altistuneita ihmisiä.
Euroopassa sekä EFSA että ECHA tekevät selvän eron tehoaine glyfosaatin ja valmisteiden välillä, minkä vuoksi on ollut mahdollista todeta, että tehoaine glyfosaatti ei aiheuta syöpää.